《大司马黄公席上分赋石虹湖得镜字》
明代·黎民衷

林峦蕴重溟，薜荔开三径。云石郁参差，虹桥跨深靓。

回轩绿波激，孤屿丹霞映。绯烟结疏绮，流云漾清镜。

鸥来掠藻翻，鯈起穿蒲泳。碧梧含风吟，翠竹捎烟劲。

缅彼丘中人，挥觞发鸾咏。去留本无机，飞跃任真性。

濯缨頫流泉，晞发攀悬磴。呼鹤忆仙游，钓鳌发奇兴。

降墀浩唱生，深谷跫音应。驻此俨蓬壶，翛然谢嚣境。

作者简介：广东从化人，字惟和，号云野。黎民表弟。嘉靖三十五年进士。历吏部郎中，出为广西参政。边民劫藩库，民衷与战，受伤卒。有《司封集》。